  Виталий Пронин Шаерысьтымы гурт спортсменъёс Эгра каргуртэ люкаськемын. 22-тӥ тол шудонъёсын кужымзэс эскеро 900 пала спортсменъёс. Та но шаерамы ортчись мукет ужрадъёс сярысь вераз мугор кыдатон культурая, спортъя но егитъёсын ужан политикая министр Игорь Краснов. Куазь шоры учкытэк, Эграын хоккей ортче.- 22-тӥ Гурт шудонъёс 2-тӥ мартэ гинэ кутскизы ке но, куд-ог вормисьёс тодмо ни, - шуиз министр Игорь Краснов. - Кылсярысь, 19-тӥ-21-тӥ феврале Ижысь гурт хозяйствоя академиын медаль понна нюръяськизы баскетболэн шудӥсь воргоронъёс. Зарни понна вожвылъяськизы Дэри но Ува ёросъёсысь командаос. 81:80 лыдын вормизы дэриос. Ма сярысь вера та лыдпус? Гурт шудонъёслэн данзы йылэ, угось тамында очко люкало Россилэн чемпионатаз шудӥсьёс. 3-тӥ инты басьтӥзы Сарапул ёросысь воргоронъёс. Нылкышноос Эгралан шудозы.Арлы быдэ куно пумитась ёросъёслы куас база яке выль стадион пукто. Эграысь спортсменъёсты шумпоттоз «Радуга» куас база. Толон ӝыт сое сӥё-дано усьтӥзы. Нуналлы быдэ 220 мурт мугорзэ кыдатыны быгатэ, базаын 105 куз куас возиське. Бызьылон сюрессы сикетӥ, гурезетӥ ортче. Сое ортчон понна трос кужым кулэ.Озьы ик толон ӝыт Эграысь стадионын бадӟым шулдыръяськон ортчиз. Шудонъёсты сӥё-дано усьтонэ 500-лэсь трос артистъёс но пиналъёс  пыриськизы, ӵошатсконлэсь тылзэ ӝуатӥз полиатлонъя мастере кандидат Владислав Лекомцев, флагзэ ӝутӥзы Удмуртиысь мугорез кыдатон культура но спорт удысысь дано ужасьёс: Екатерина но Леонид Тронинъёс, Татьяна Козырева, Жанна Гринёва, Алексей Максимов но Василий Селедков. Ужрад усьтон сӥземын вал Эгра каргуртлы 400 ар тырмонлы. Шудонлэн утисез - Гондыр. Ӵапак со ик кузёяськиз 1980-тӥ арын Москваын но 2014-тӥ арын Сочиын ортчем Олимпиадаосын но 1994-тӥ арын Эграын ортчем нырысетӥ Гурт шудонъёс дыръя.Нимысьтыз шуныт кылъёс верано та шудонъёслэн «ӵужатайзылы». Озьы шуыны луоз ужрадэз радъяны юрттӥсь, калыккуспо классъем судья Вячеслав Беляев сярысь. Та дырозь со вань шудонъёсын валтӥсь судья вал, нош туэ сое воштӥз Вячеслав Вичужанин. Судьяослэн ужзы тачак. Кылсярысь, ужрад кутсконлэсь азьло ик со куд-ог командаосысь спортсменъёсты ӵошатсконлэсь палэнтӥз. Озьы куд-ог ёрос кивалтӥсьёс городъёсысь кужмо спортсменъёсыз ас палазы кыскыны выро.Та ӵошатсконъёсы, гурт спортсменъёс сяна, кивалтӥсьёс но мыло-кыдо пырисько. Ёрос кивалтӥсьёс ыбылӥсько, дартсэн шудо но куасэн бызьыло. Тужгес  но учкымонэз - ёрос йыръёслэн но Удмурт Республикаысь Правительстволэн командаоссы куспын вожвылъяськон. Берло аръёсы ёрос йыръёслэн командазы азьлане шӧдскымон вамышъёс лэсьтӥз.Туэ паймытӥзы журналистъёс. Берло аръёсы Гурт шудонъёсты возьматонэ шаерысьтымы чиньыен лыдъямон гинэ журналистъёс пыриськылӥзы, нош Эграла 36 кузя вуизы! Озьыен, ужрадлэсь ортчемзэ котыр ласянь возьматозы.Тол шудонъёс дыръя спортсменъёслэсь чиданлыксэс эскере куазь. Тужгес кезьыт вал 2003-тӥ арын Камбаркаын но 2011-тӥ арын Можгаын, нош 2014-тӥ арын та вакытэ Балезиноын тулыс кузёяськиз ни. Соин валче хоккеен шудӥсь командаос соку Ижысь «Чекерил» спорткомплексын шудӥзы. Таяз учыре но куазь дырекъятэ. Озьы ке но Эгра ёросысь спорт понна кыл кутӥсьёс ӝот-ӝот веразы: хоккей ортчоз Эграын. Спортсменъёс конькиоссэс кутчало вазь ӵукна яке бер ӝыт.22-тӥ Гурт шудонъёс ӵуказе йылпумъяськозы. Игорь Краснов кӧня ке кыл вераз вуоно шудонъёс сярысь но. 25-тӥ гужем шудонъёсты ортчытыны луонлык сётэмын Сарапул ёросысь Сигаево каргуртлы. Ӵапак отын ик радъяськизы вал нырысетӥ гужем шудонъёс но. Выль стадион пуктозы, аграрной колледжлэсь общежитизэ выльдозы-тупатъялозы. Нош 2017-тӥ арын тол шудонъёсты ортчытыны чакламын Якшур-Бӧдья черкогуртын. Гурт шудонъёс отын 1997-тӥ арын гужем вал. Ёросысь спортсменъёс, соос пӧлын тросэз Удмуртилэсь данзэ утё, туж кулэясько выль куас базалы.Валентина Емельянова Туспуктӥз А. Караваев  Теги: Гуртшудонъёс  